

Pressemelding (19.09.2019)

Assemblin Spitsbergen lager lys og

varme med vindkraft og midnattssol

**Med en komplett energiløsning basert på solcelle- og vindkraft, gjør Assemblin Spitsbergen det mulig for Hurtigruten Svalbard å lade sine nye elektriske snøskutere med grønn, bærekraftig nærenergi.**

Hurtigruten er først i verden med å ta i bruk batteridrevne og utslippsfrie snøskutere for å frakte turister fra hele verden ut i den arktiske villmarken. Når skuterne lades, vil det skje det med strøm produsert av solceller og vindkraft - lagret i store batteripakker. Batteripakkene er bygget opp av gjenbrukte elbilbatterier, og er levert av energistyringsselskapet Eaton.

**24 timer midnattssol**

- Vi utnytter vindkraft om vinteren og 24 timer med midnattssol om sommeren. Vi kaller det nærenergi, sier Lars Rise i Assemblin Spitsbergen – som i samarbeid med noen få, utvalgte utstyrsleverandører, har satt sammen og utviklet den innovative energiløsningen. I første fase får Hurtigruten et smartladesystem for el-kjøretøy som utnytter dagens kapasitet på inntak og prioriterer egenprodusert nærenergi. Med store batteripakker for lagring, vil løsningen over tid dekke det meste av strøm- og varmebehovet på Hurtigrutens snøskuter-senter (IGP), der det også drives butikk og utleie av blant annet elektriske sykler.

Det siste året har en tilsvarende løsning stått i prøvedrift i Assemblins eget bygg i Longyearbyen. Det har resultert i at kontor- og verkstedbygningen er tilnærmet egenforsynt med energi i sommerhalvåret.

**Stor interesse**

Assemblins nærenergiløsning har vekket stor interesse, allerede før den første installasjonen er satt i ordinær drift.

- De alternative energiløsningene vi har sett i markedet til nå har stort sett vært levert av energiverkene selv eller av noen få utstyrsleverandører. Vår kompetanse ligger i å sy sammen funksjonelle og gode helhetsløsninger – uavhengig av merker og produsent, men basert på det utstyret og den teknologien vi mener er best og mest kostnadseffektivt til hvert enkelt prosjekt, sier Lars Rise.

**Døråpner**

- Vi er allerede i dialog med et titalls bedrifter i Longyearbyen og begynner også å få henvendelser fra bedrifter på fastlandet. Det viser at det er stor interesse for å ta i bruk sol og vind som energikilder – så lenge løsningene innfrir samme krav til sikkerhet, kvalitet og driftsstabilitet som de tradisjonelle energikildene. Når vi baserer oss på eksisterende kvalitetsprodukter og standard grensesnitt, åpner det for enklere implementering og anvendelse også på fastlandet eller i andre land, sier Rise, som har sett mange eksempler på at solpanel eller andre alternative energikilder ofte er døråpneren til flere energisparetiltak.

- Hvis du først begynner å spare sol i en bøtte på veggen, vil du gjerne gå løpet helt ut. Den energien du produserer selv er gull verdt, og det blir fort et poeng å utnytte den på best mulig måte. Derfor ser vi ofte at disse kundene veldig raskt begynner å se på mulighetene for også å spare energi ved å gå over til LED-lamper, isolere veggene eller skifte vinduer.

**Spiller på lag**

- Energiforsyningen på Svalbard har vært et diskusjonstema i mange år. Rise er tydelig på at de ønsker å spille på lag med de eksisterende energikildene og -leverandørene på øya.

- Våre nærenergiløsninger er helt fristilt det offentlige el-nettet. All energien vi produserer blir lagret i de lokale batteripakkene. Parallelt med elproduksjonen har vi solfangere som kan produsere varmtvann til fjernvarmenettet. Vi kan også bruke et eventuelt el-overskudd fra solcellene til å varme vann til fjernvarmenettet. Dette er løsninger vi har prøvd ut og som fungerer godt, sier han.

- Våre løsninger er ikke det endelige svaret på energiutfordringene på Svalbard. Men det kan forhåpentligvis være et bidrag til en utvikling i riktig retning, sier Lars Rise.

FAKTA

Hurtigrutens Spitsbergen snøskuter-senter (IGP) får en vindkraft- og solcelleløsning bestående av en:

* 15 meter høy 3 kW vindmølle med hydraulisk nedleggbar mast, og
* 72 solceller, hver på 300 watt, som fanger solenergi i alle himmelretninger.
* Energien samles i en li-ione batteribank på 25 kWh.
* For å spare energi byttes det til LED-belysning og styring av lys og varme.
* Det er også planer om å implementere solfangere for å forvarme varmtvann.

**BILDETEKSTER:**

Prosjektleder Lars Rise og avdelingssjef Ryno Hansen i Assemblin Spitsbergen ved Hurtigruten Spitsbergen snøskuter-senter (IGP).

- Vi utnytter vindkraft om vinteren og 24 timer med midnattssol om sommeren, sier Lars Rise i Assemblin Spitsbergen

Assemblins eget bygg i Longyearbyen er tilnærmet egenforsynt med energi i sommerhalvåret.

**For mer informasjon, kontakt:**

Lars Rise

Prosjektleder

Assemblin AS

+47 94 16 91 48

lars.rise@assemblin.no

Krisztina Uzonyi

Destination director  
Hurtigruten Svalbard

+47 947 96 181

krisztina.uzonyi@hurtigrutensvalbard.com

​

***Om Assemblin***

*Assemblin er en komplett installasjons- og servicepartner med virksomhet i Norge, Sverige og Finland. Vi utformer, installerer og vedlikeholder tekniske systemer for luft, vann og energi. Vi har en omsetning på over 8,2 milliarder svenske kroner og cirka 5.700 engasjerte medarbeidere på rundt 100 steder i Norden. I Norge har Assemblin nesten 600 ansatte og omsetter for ca. 1,2 milliarder kroner.*

Les mer på assemblin.no